
RAPORT 
asupra propunerii legislative privind înstrăinarea terenurilor şi clădirilor aparţinând Ministerului Apărării Naţionale
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond cu propunerea legislativă privind înstrăinarea terenurilor şi clădirilor aparţinând Ministerului Apărării Naţionale, trimisă cu adresa nr. Pl.x. 449 din 4 iunie 2007 şi înregistrată cu nr.32/453 din 05.06.2007. 

Consiliul Legislativ, cu nr. 256/26.02.2007, a avizat favorabil propunerea legislativă, cu observaţii şi propuneri care nu au fost însuşite de către iniţiatori.
Comisia juridică, de disciplină şi imunităţi, cu nr. Pl-x 449 din 04.09.2007 a avizat negativ propunerea legislativă. 

Comisia pentru administraţie publică, amenajarea teritoriului şi echilibru ecologic, cu nr. 26/1731 din 11.09.2007 a avizat negativ propunerea legislativă

Guvernul, prin punctul său de vedere, trimis cu adresa nr. 540 din 02.03.2007, nu susţine adoptarea acestei iniţiative legislative în forma prezentată.

Propunerea legislativă urmăreşte să reglementeze modul de înstrăinare a terenurilor şi clădirilor aflate în proprietatea sau administrarea Ministerului Apărării, care să se poată face doar prin licitaţie publică.
2. Iniţiativa legislativă face parte din categoria legilor ordinare, potrivit prevederilor art. 73 din Constituţia României, republicată.
3. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
4. Senatul a respins propunerea legislativă în şedinţa din 30 mai 2007.
5. La şedinţa Comisiei au fost prezenţi 19 deputaţi din totalul de 24 de membri.
În urma dezbaterilor, în şedinţele din 11 şi 25 septembrie, 4, 9, 12 şi 16 octombrie 2007 şi respectiv 12 noiembrie 2007 membrii Comisiei, cu unanimitate de voturi, au hotărât să propună Plenului Camerei Deputaţilor respingerea propunerii legislative, din următoarele considerente:
Potrivit dispoziţiilor art.136 alin.(4) din Constituţia României, republicată, bunurile proprietate publică sunt inalienabile, acestea putând fii date în administrare regiilor autonome ori instituţiilor publice în condiţiile legii organice. În aplicarea acestor dispoziţii este în vigoare Legea nr.213/1998 privind proprietatea publică şi regimul juridic al acesteia, iar ca lege organică specială,  Legea nr. 346/2006 privind organizarea şi funcţionarea Ministerului Apărării, care, la art.52 alin.(1), menţionează că instituţia militară dispune de bunurile aflate în proprietatea sa privată şi administrează bunurile din domeniul public sau privat al statului, aflate în patrimoniul său, putând să le concesioneze, să le închirieze sau să le valorifice, în funcţie de regimul lor juridic, în condiţiile legislaţiei în vigoare. Imobilele pe care Ministerul Apărării le are în administrare fac parte din domeniul public al statului sau al unităţilor administrativ – teritoriale şi, ca urmare, nu pot fi înstrăinate decât în măsura în care acestea sunt trecute, potrivit legii, în domeniul privat al statului, în temeiul unei prevederi exprese.

Preşedinte,

Costică Canacheu

Către

BIROUL PERMANENT
AL CAMEREI  DEPUTAŢILOR
Vă înaintăm, alăturat, RAPORTUL asupra propunerii legislative privind înstrăinarea terenurilor şi clădirilor aparţinând Ministerului Apărării Naţionale, trimisă cu adresa nr. Pl.x. 449 din 4 iunie 2007 şi înregistrată cu nr.32/453 din 05.06.2007
În raport cu obiectul şi conţinutul acesteia, propunerea legislativă face parte din categoria legilor ordinare.

Preşedinte, 

Costică Canacheu 

